Urmareste Modifică dimensiunea fontului: Play

Bucureşti, 15 iun /Agerpres/ - Colegiul director al Consiliului Naţional pentru Combaterea Discriminării (CNCD) a decis, miercuri, amendarea Parchetului de pe lângă Judecătoria Piteşti, a două secţii de poliţie, dar şi a Hotelului Muntenia din acelaşi oraş, cu câte 6.000 de lei, deoarece nu au accesibilizat clădirile pentru persoanele cu dizabilităţi locomotorii, se arată într-un comunicat transmis AGERPRES.



De asemenea, un angajat al Prefecturii Călăraşi a fost amendat cu 5.000 de lei pentru o declaraţie făcută la adresa unei colege, consilier pe problematica romilor. Aceeaşi amendă a fost aplicată şi instituţiei primarului din Sibiu, pentru refuzul de a promova investiţii de infrastructură pentru comunitatea de romi.



Potrivit sursei citate, Hotelul Muntenia din Piteşti, secţiile de poliţie nr. 1 şi nr. 3 din Piteşti, precum şi Parchetul de pe lângă Judecătoria Piteşti au fost amendate pentru neaccesibilizarea clădirilor şi a toaletelor din incinta lor, precum şi pentru neasigurarea unor locuri de parcare destinate persoanelor cu dizabilităţi locomotorii.



CNCD a discutat, în acest context, şi despre Judecătoria Piteşti, fără a aplica însă o amendă, deoarece această instituţie a primit deja o sancţiune cu amendă contravenţională din partea Inspecţiei Sociale din cadrul Ministerului Muncii.



În aceeaşi şedinţă, s-a decis amendarea cu 5.000 de lei a unui angajat al Prefecturii Călăraşi.



"Afirmaţia 'Cioară puturoasă, du-te la muncă!', făcută de un angajat al Prefecturii Călăraşi la adresa colegei, consilier pe problematica romilor, reprezintă discriminare conform art. 2 alin. 1 şi art. 15 din OG nr. 137/ 2000, republicată, cu modificările şi completările ulterioare", precizează CNCD.



O amendă de 5.000 lei a fost aplicată şi pentru: "Refuzul instituţiei primarului din Sibiu de a promova investiţii de infrastructură (apă potabilă, canalizare, drumuri etc.) pentru grupul vulnerabil reprezentat de comunitatea de romi, respectiv sugestia (direcţionarea) instituţiei primarului Sibiului pentru comunitatea romă de a se muta în zona rurală a judeţului Sibiu".



Deciziile au fost adoptate în unanimitate de către cei şapte membri ai Colegiului CNCD, prezenţi la şedinţă. AGERPRES/(AS - autor: Irinela Vişan, editor: Georgiana Tănăsescu)